Babelscape/SREDFM huggingface dataset:
Σαρντάρα

δεξιά|μικρογραφία|300x300εσ|Σαρντάρα
Η Σαρντάρα (, "Şardara", شاردارا) είναι είναι μια πόλη και διοικητικό κέντρο στην επαρχία Σαρντάρα της περιφέρειας Νότιου Καζακστάν του κεντρικού Καζακστάν. Πληθυσμός: 30,573 (απογραφή 2009)25,452 (απογραφή 1999).
Αλωπεκή

Η Αλωπεκή ή "Αλωπέκη" ή οι "Αλωπεκές" (), (ο δήμος: Αλωπεκής ή Αλωπεκών) ήταν αρχαίος οικισμός - πόλη και δήμος της Αντιοχίδας (περιοχή της Αρχαίας Αττικής και φυλή της αρχαίας Αθήνας).
Μαμιχλαπιναταπάι

Η λέξη Μαμιχλαπιναταπάι (αγγλικά: "Mamihlapinatapai") είναι μια λέξη της γλώσσας Γιαγκάν της Γης του Πυρός, και αναφέρεται στο Βιβλίο Γκίνες ως η «πιο συνοπτική λέξη», και θεωρείται (για παράδειγμα από τον Αυστριακό συγγραφέα Κλέμενς Μπέργκερ), ως μία από τις πιο δύσκολες λέξεις για μετάφραση.
Μη Χάνεσαι

Μη Χάνεσαι ήταν το όνομα εφημερίδας του τέλους του 19ου αιώνα (14 Ιαν. 1880 - 24 Οκτ. 1883) με έντονο σατιρικό -κριτικό χαρακτήρα που ασκούσε δριμεία κριτική στους πολιτικούς και τις πολιτικές της εποχής. Ιδιοκτήτης-διευθυντής της εφημερίδας ήταν ο δημοσιογράφος Βλάσης Γαβριηλίδης (που έφερε σε άρθρα του το ψευδώνυμο Καλιβάν).
Ο μπαμπάς εκπαιδεύεται

Ο μπαμπάς εκπαιδεύεται είναι τρίπρακτη κωμωδία ηθών, του θεατρικού συγγραφέα Σπύρου Μελά. 
Το έργο γράφτηκε το καλοκαίρι του 1935 για τον θίασο της ηθοποιού Αλίκης με πρωταγωνιστή τον Βασίλη Λογοθετίδη.
Παίχτηκε στις 16 Αυγούστου του 1935, στο θέατρο Αλίκης, με σκηνοθέτη τον ίδιο τον συγγραφέα. Εκτός από τον Λογοθετίδη, τους κύριους ρόλους κρατούσαν η Αλίκη και ο Κώστας Μουσούρης.
Η κωμωδία πραγματεύεται την “μεταμόρφωση” ενός αγαθού ταβερνιάρη του Πειραιά, σε αστό επιχειρηματία, προκειμένου να ικανοποιήσει τις φιλοδοξίες του γιού του.
Πρωτοδημοσιεύτηκε – αμέσως μετά την παράσταση, στο περιοδικό Νέα Εστία, ενώ σε βιβλίο εκδόθηκε το 1939 από τον εκδοτικό οίκο του Σαλίβερου.
Αμέσως μετά την παράσταση του έργου, ο Μελάς το διασκεύασε σε μυθιστόρημα για το περιοδικό Μπουκέτο. Το έργο γνώρισε αμέσως εμπορική επιτυχία, παίζεται για έναν συνεχόμενο χρόνο (γεγονός πρωτοφανές για την εποχή) με μόνη αλλαγή τον Χριστόφορο Νέζερ που αντικαθιστά τον Βασίλη Λογοθετίδη. 
Το 1936 θα διασκευαστεί σε οπερέτα, σε μουσική του Νίκου Χατζηαποστόλου και θα παιχτεί από τον μουσικό θίασο του Πέτρου Κυριακού, 
ενώ το 1953 θα μεταφερθεί στον κινηματογράφο με τον ίδιο τίτλο, σε σκηνοθεσία Γιώργου Λαζαρίδη και με τον Πέτρο Κυριακό στον πρωταγωνιστικό ρόλο. Η δεύτερη μεταφορά του στον κινηματογράφο θα γίνει το 1977 με τον τίτλο "«Ο κυρ-Γιώργης εκπαιδεύεται»" και με πρωταγωνιστή τον Διονύση Παπαγιαννόπουλο. 
Για την τηλεόραση θα διασκευαστεί το 1979, σε σκηνοθεσία του Γρηγόρη Γρηγορίου και με τον Ανδρέα Φιλιππίδη στον πρωταγωνιστικό ρόλο. 
Το έργο μεταφράστηκε και παίχτηκε στο πολωνικό, ρουμανικό, φινλανδικό και τουρκικό θέατρο.
Τελευταία, από τις πολυάριθμες φορές που το έργο έχει ανέβει στην σκηνή, ήταν το 2013, από το ΚΘΒΕ, με πρωταγωνιστή και σκηνοθέτη τον Γιώργο Κωνσταντίνου.
Μανουέλ Σέκο

Ο Μανουέλ Σέκο (Manuel Seco, 1928) είναι Ισπανός φιλόλογος και γλωσσολόγος, ένας από τους σημαντικότερους σύγχρονους λεξικογράφους της ισπανικής γλώσσας και μέλος της Βασιλικής Ισπανικής Ακαδημίας.
Η Αφήγηση του Άρθουρ Γκόρντον Πυμ από το Ναντάκιτ

Η Αφήγηση του Άρθουρ Γκόρντον Πυμ από το Ναντάκιτ (πρωτότυπος τίτλος: "The Narrative of Arthur Gordon Pym") είναι το μοναδικό μυθιστόρημα του Έντγκαρ Άλλαν Πόε. Σε αυτό το έργο του, ο αμερικανός ποιητής και συγγραφέας επιχειρεί να διερευνήσει ένα από τα μεγαλύτερα επιστημονικά μυστήρια της εποχής του, την φύση του Νοτίου Πόλου της Γης, αλλά και να θίξει ευαίσθητα ζητήματα και συνθήκες σχετικά με τη ναυσιπλοΐα στις θάλασσες του Νότου.
Μαρία Μολινέρ

Η Μαρία Μολινέρ (María Moliner, 1900 - 1981) ήταν Ισπανίδα φιλόλογος και λεξικογράφος, συγγραφέας ενός από τα σημαντικότερα λεξικά της ισπανικής γλώσσας του 20ού αιώνα, το "Diccionario de uso del español".
Βεατρίκη της Αγγλίας

Η Βεατρίκη της Αγγλίας ή Βεατρίκη του Ντρε ("Beatrice of England", 24 Ιουνίου 1242 - 24 Μαρτίου 1275), Αγγλίδα πριγκίπισσα από την δυναστεία των Πλανταγενετών, ήταν η δεύτερη κόρη και το τρίτο παιδί του Ερρίκου Γ΄ της Αγγλίας και της Ελεονώρας της Προβηγκίας, αδελφή του Εδουάρδου Α΄ του Μακρυσκέλη και του Εδμόνδου Κράουτσμπακ. Σύμφωνα με τον Ματθαίο των Παρισίων, γεννήθηκε στο Μπορντό στην επέτειο γέννησης του Ιωάννη του Βαπτιστή (24 Ιουνίου), πέρασε δύσκολη παιδική ηλικία, καθώς πολλές φορές είδε την μητέρα της να κινδυνεύει από τις εξεγέρσεις των διαδηλωτών λόγω της αντιδημοτικότητας της από τους Άγγλους.
Χούλιο Κασάρες

Ο Χούλιο Κασάρες (Julio Casares, Γρανάδα, 1877 - Μαδρίτη, 1964) ήταν Ισπανός φιλόλογος, διπλωμάτης και μουσικός, μέλος της Βασιλικής Ισπανικής Ακαδημίας και γνωστός για το λεξικογραφικό του έργο.
Κορνέλις φαν Χάαρλεμ

Ο Κορνέλις φαν Χάαρλεμ (ολλανδικά: Cornelis Corneliszoon van Haarlem, 1562 – 11 Νοεμβρίου 1638) ήταν Ολλανδός ζωγράφος και σχεδιαστής της Χρυσής Ολλανδικής Εποχής στη ζωγραφική, ηγετική μορφή του μανιερισμού στον Βορρά και σημαντικός πρόδρομος του Φρανς Χαλς στην προσωπογραφία.
Η Barbie στην Λίμνη των Κύκνων

Η Barbie στην Λίμνη των Κύκνων (αγγλικά: "Barbie of Swan Lake") είναι κινούμενα σχεδία σε σκηνοθεσία Όουεν Χέρλι. Η ιστορία είναι προσαρμοσμένη στην "Λίμνη των Κύκνων" του Πιότρ Ιλίτς Τσαϊκόφσκι.
Σταροσουμπχανγκούλοβο

Το Σταροσουμπχανγκούλοβο (, μπασκίρ: Иҫке Собханғол) είναι αγροτική τοποθεσία ("σέλο") και το διοικητικό κέντρο της επαρχίας Μπουρζγιάνσκι στην Δημοκρατία του Μπασκορτοστάν της δυτικής Ρωσίας, και βρίσκεται στον ποταμό Μπελάγια. Βρίσκεται στο νότιο μέρος της δημοκρατίας του Μπασκορτοστάν. Πληθυσμός: 4.609 (απογραφή 2010).
Τζαμί Ζαϊνούλλα Ρασούλεφ

Το τζαμί Ζαϊνούλλα Ρασούλεφ στην επαρχία Τζάρσκογιε σέλο, και ένα από τα τζαμιά στο Ουτσάλι, στην δημοκρατία του Μπασκορτοστάν, στην Ρωσία. 

μικρογραφία|left|300x300εσ|Τζαμί Ζαϊνούλλα Ρασούλεφ
Πήρε το όνομά του από τον Ζαϊνούλλα Ρασούλεφ.
Ντέιβιντ Ροκφέλερ

Ο Ντέιβιντ Ροκφέλερ (αγγλικά: "David Rockefeller", 12 Ιουνίου 1915 - 20 Μαρτίου 2017) ήταν Αμερικανός τραπεζίτης και γενικός διευθυντής της Chase Bank. Ήταν το γηραιότερο εν ζωή μέλος της οικογένειας Ροκφέλερ και πατριάρχης της από το 2004. Ήταν ο τελευταίος εγγονός του Τζον Ντ. Ροκφέλερ. Πέθανε σε ηλικία 101 ετών, στον ύπνο του, από ανακοπή καρδιάς.
Γκάντρουκ

thumb|right|250 px|Το ιερό βουνό Ματσαπουτσάρε από το Γκάντρουκ
Το Γκάντρουκ (Ghandruk) είναι χωριό (Επιτροπή Ανάπτυξης του Χωριού Γκάντρουκ) στην Περιφέρεια Κάσκι της Ζώνης Γκαντάκι, στη δυτική περιφέρεια του βόρειου-κεντρικού Νεπάλ. Στην απογραφή του 1991 είχε πληθυσμό 4.748 ατόμων σε 1.013 νοικοκυριά. Στην πλειοψηφία τους οι κάτοικοι Γουρούνγκ είναι ανιμιστές και βουδιστές. Το Γκάντρουκ είναι δημοφιλής τόπος για ορεινή πεζοπορία (trekking) στην οροσειρά της Αναπούρνα ιδιαίτερα στην Κατασκήνωση Βάσης της Αναπούρνα, με εύκολα σχετικά μονοπάτια και δυνατότητες διαμονής. Από το Γκάντρουκ μπορεί να δει κανείς τις κορυφές της Αναπούρνα, ανάμεσά τους το ιερό βουνό Ματσαπουτσάρε και το Χιουντσούλι.
Βέρθα του Ζούλτσμπαχ

Η Βέρθα του Ζούλτσμπαχ που μετονομάστηκε σε Ειρήνη, ήταν σύζυγος του Μανουήλ Α΄.
Λευκή της Γαλλίας, δούκισσα της Αυστρίας

H Λευκή της Γαλλίας, δούκισσα της Αυστρίας (Παρίσι 1278 - 1 Μαρτίου 1305) ήταν Γαλλίδα πριγκίπισσα από τον Οίκο των Καπετιδών, σύζυγος του Ροδόλφου Α΄ των Αψβούργων, δούκα της Αυστρίας και της Στυρίας και γιου του Αλβέρτου Α΄ της Γερμανίας.
Καφέ Τορτόνι

Το Καφέ Τορτόνι ("Café Tortoni") είναι ένα από τα πλέον ιστορικά καταστήματα της Αργεντινής, αλλά και πολυχώρος πολιτιστικών εκδηλώσεων, σημείο συνάντησης ανθρώπων της διανόησης, των τεχνών και της πολιτικής, από τα μέσα του 19ου αιώνα έως σήμερα. Ιδρύθηκε το φθινόπωρο του 1858 στην πρωτεύουσα της χώρας Μπουένος Άιρες, επί της Λεωφόρου Μαΐου ("825 Avenida de Mayo") από το γάλλο μετανάστη "Jean Touan", ο οποίος εμπνεύστηκε την ονομασία της επιχείρησης από ένα παρόμοιο κατάστημα που λειτουργούσε ήδη στο Παρίσι στη "Boulevard des Italiens" και όπου συνήθιζαν να συχνάζουν οι εκπρόσωποι της πνευματικής ζωής της γαλλικής μητρόπολης.

Τον Μάιο του 1926 στο κελάρι του Café Tortoni ιδρύθηκε η Ένωση Καλλιτεχνών "La Pena" από ζωγράφους, συγγραφείς, μουσικούς και δημοσιογράφους με επικεφαλής τον Benito Quinquela Martín. Θαμώνες του μαγαζιού υπήρξαν κατά καιρούς διάσημα πρόσωπα των γραμμάτων και τεχνών όπως οι Κάρλος Γκαρντέλ (Carlos Gardel), Φεδερίκο Γκαρθία Λόρκα, Jorge Luis Borges, αλλά και γνωστοί πολιτικοί και μονάρχες σαν τον πρόεδρο της Αργεντινής Marcelo T. De Alvear ή τον Ισπανό βασιλιά Don Juan Carlos de Borbon, τη Χίλαρι Κλίντον κ.α.

Αποτέλεσε επίσης έδρα γνωστών περιοδικών όπως τα «"El Grillo de Papel"», «"El Escarabajo de Oro"», «"El Ornitorrinco"» τα οποία συνέβαλαν στην πνευματική ανύψωση των αναγνωστών της εποχής τους. Το Καφέ Τορτόνι έχει ανακηρυχθεί τόπος ιδιαίτερου καλλιτεχνικού ενδιαφέροντος από το "Honolable Deliberative Council" της πόλης του Μπουένος Άιρες και θεωρείται από τα πλέον αναγνωρίσιμα σημεία παγκοσμίως.
Ετιέν Λεοπόλντ Τρουβελό

Ο Ετιέν Λεοπόλντ Τρουβελό (γαλλικά: "Étienne Léopold Trouvelot", 26 Δεκεμβρίου 1827 – 22 Απριλίου 1895) ήταν Γάλλος καλλιτέχνης, αστρονόμος και ερασιτέχνης εντομολόγος. Εκτός από το καλλιτεχνικό του έργο, είναι γνωστός για την εισαγωγή του σκώρου λυμάντρια (Gypsy Moth) στη Βόρεια Αμερική.
Γενς Άμουνδσεν

Ο Γενς Άμουνδσεν ("Jens Engebreth Amundsen", "Snekotta", "Hvaler", "Østfold", 27 Δεκεμβρίου 1820 – 15 Αυγούστου 1886) ήταν Νορβηγός πλοιοκτήτης κατά το δεύτερο μισό του 19ου αιώνα. Ήταν πατέρας του διάσημου εξερευνητή Ρόαλντ Άμουνδσεν. Οι γονείς του Γενς ήταν ο "Ole" και η "Anne Kirstine Amundsen". Η οικογένεια ασχολήθηκε με ναυτιλιακές επιχειρήσεις και είχε στην ιδιοκτησία της έναν αριθμό φαλαινοθηρικών σκαφών. Ο Γενς νυμφεύθηκε τη "Gustava Sahlquist" με την οποία απέκτησε τέσσερις γιους. Το 1857 κατασκεύασε μια κατοικία για την οικογένειά του στην περιοχή "Borge" του "Østfold". Ο Γενς Άμουνδσεν ασθένησε σοβαρά και πέθανε το 1886 έπειτα από ένα ταξίδι στη Μεγάλη Βρετανία, σε μια εποχή που ο γιος του Ρόαλντ ήταν μόλις 14 ετών.
Μιλένα Πάβλοβιτς-Μπαρίλι

Η Μιλένα Πάβλοβιτς-Μπαρίλι (σερβικά κυριλλικά:" Милена Павловић-Барили", Ποζάρεβατς 5 Νοεμβρίου 1909 – Νέα Υόρκη 6 Μαρτίου 1945) ήταν Σέρβα μοντερνίστρια ζωγράφος και ποιήτρια. Υπήρξε μία από τις πιο αξιόλογες καλλιτεχνικές προσωπικότητες της μεσοπολεμικής Ευρώπης. Το έργο της εισήγαγε μια ξεχωριστή και νεωτερική οπτική στη σερβική τέχνη.
Σίμε Στάρτσεβιτς

Ο Σίμε Στάρτσεβιτς (18 Απριλίου 1784 – 14 Μαΐου 1859, κροατικά: Šime Starčević) ήταν Κροάτης ιερέας και γλωσσολόγος.

Γεννήθηκε στο Ζίτνικ, κοντά στο Γκόσπιτς. Δούλεψε ως πάστορας στο Γκόσπιτς, στο Λίτσκι Νόβι, στην Ούντμπινα και από το 1814 στο Κάρλομπαγκ. Ήξερε λατινικά, γαλλικά, ιταλικά και γερμανικά και μπορούσε να διαβάσει Σλαβικές γλώσσες. Το 1812 έκδοσε στην Τεργέστη τα έργα "Nòva ricsôslovica iliricska vojnicskoj mladosti krajicsnoj poklonjena" και το "Nòva ricsôslovica iliricsko-francèzka" ("Μια νέα Ιλλυριο-Γαλλική γραμματική"). Η γαλλική γραμματική του αναθεωρήθηκε και μεταφράστηκε από τα γερμανικά, χρησιμοποιώντας εγχώριες ορολογίες για γλωσσικούς όρους. Η γραμματική του, η "Ιλλυρική" ήταν η πρώτη κροατική γραμματική που περιέγραφε το τετρατονικό σύστημα της νεοστοκαβιανικής διαλέκτου.
Μινάς Αβετισιάν

Ο Μινάς Αβετισιάν (αρμενικά: "Մինաս Ավետիսյան", 1928 - 1975) ήταν ένας Αρμένιος ζωγράφος και θεατρικός καλλιτέχνης.
Γιάννης Φαφούτης

O Γιάννης Φαφούτης (Θεσσαλονίκη, 1939 - 24 Ιουλίου 2006) ήταν Έλληνας σκηνοθέτης, ζωγράφος, σεναριογράφος και παραγωγός κινηματογράφου. Ευρύτερα γνωστός για την καλτ βραβευμένη ταινία του "Τα όπλα μου ρίχνουν λουλούδια" (1981) στην οποία και πρωταγωνίστησε ο κινηματογραφικά πρωτοεμφανιζόμενος, 25χρονος τότε, Γιώργος Κιμούλης (1956), η Διδώ Λυκούδη και ο Δημήτρης Πιατάς. 
Έζησε κυρίως ανάμεσα στο Παρίσι και στην Αθήνα. Εικαστικά του έργα βρίσκονται σε πολλές συλλογές στην Ελλάδα και στο εξωτερικό.

*ΑΠΕ-ΜΠΕ
Κροατο-Ιαπωνικές σχέσεις

Οι Κροατο-Ιαπωνικές σχέσεις (*, ) αναφέρονται στις ιστορικές και τρέχουσες διμερείς σχέσεις μεταξύ της Κροατίας και της Ιαπωνίας. Οι δύο χώρες σύναψαν διπλωματικές σχέσεις στις 5 Μαρτίου 1993. Η πρεσβεία της Κροατίας στο Τόκιο ιδρύθηκε τον Σεπτέμβριο του 1993, ενώ η Ιαπωνική πρεσβεία στο Ζάγκρεμπ ιδρύθηκε τον Φεβρουάριο του 1998. Ιστορικά, οι δύο χώρες ήταν μέλη στις δυνάμεις του Άξονα κατά τη διάρκεια του Β' Παγκοσμίου Πολέμου. Επίσης, η Ιαπωνία διατηρούσε πρεσβεία στο Ζάγκρεμπ και αναγνώριζε το Ανεξάρτητο Κράτος της Κροατίας, η οποία ήταν μια κυβέρνηση-μαριονέτα της Ναζιστικής Γερμανίας.
Γκιγιέρμο Ρόχο

Ο Γκιγιέρμο Ρόχο Σάντσεθ ("Guillermo Rojo Sánchez", γενν. Α Κορούνια, 1947) είναι Ισπανός γλωσσολόγος. Είναι καθηγητής γλωσσολογίας στο Πανεπιστήμιο του Σαντιάγο της Κομποστέλας και μέλος της Βασιλικής Ισπανικής Ακαδημίας από το 2000.
Φρανς Ποστ

Ο Φρανς Ποστ (ολλανδικά: Frans Janszoon Post, 17 Νοεμβρίου 1612 - 17 Φεβρουαρίου 1680) ήταν Ολλανδός ζωγράφος της Χρυσής Ολλανδικής Εποχής στη ζωγραφική, χαράκτης και σχεδιαστής. Ήταν ο πρώτος Ευρωπαίος καλλιτέχνης που ασχολήθηκε με την τοπιογραφία στη Νότια Αμερική. Το 1636 ταξίδεψε στη Βραζιλία (τότε ολλανδική κτήση) μετά από πρόσκληση του πρίγκηπα Ιωάννη Μαυρίκιου του Νάσσαου-Ζίγκεν.
Τάσος Γαλάτης

Ο Τάσος Γαλάτης (πραγματικό όνομα: Αναστάσιος Αρ. Παπαδόπουλος) είναι Έλληνας ποιητής.
Πεδιάδα της Παννονίας

Η Λεκάνη της Παννονίας (III), που περικλείεται από τα [[Καρπάθια Όρη|Καρπάθια]] και το Οροπέδιο της [[Τρανσυλβανία]]ς (IV) Στα ανατολικά και βόρεια εμφανίζονται επίσης η Ρουμανική Πεδιάδα (II) και οι Εξωτερικές Υποκαρπάθιες κοιλάδες (I) πέρα από τα Καρπάθια (επίσης γνωστές ως "Υπερκαρπαθία").

Η Λεκάνη της Παννονίας ή Λεκάνη των Καρπαθίων, είναι μια μεγάλη λεκάνη στην Κεντρική Ευρώπη. Ο γεωμορφολογικός όρος Πεδιάδα της Παννονίας χρησιμοποιείται ευρύτερα για περίπου την ίδια περιοχή, αν και με κάπως διαφορετική έννοια, με μόνο την πεδιάδα που απέμεινε όταν αποξηράνθηκε η "Παννονική Θάλασσα" της Πλειοκαίνου Εποχής.

Είναι ένα γεωμορφολογικό υποσύστημα του συστήματος Άλπεων-Ιμαλαΐων, συγκεκριμένα μια λεκάνη σχήματος τόξου, γεμάτη ιζήματα που δημιουργήθηκε κατά το Μειόκαινο. Το μεγαλύτερο μέρος της πεδιάδας αποτελείται από τη Μεγάλη Πεδιάδα της Ουγγαρίας (στα νότια και ανατολικά, συμπεριλαμβανομένης της Ανατολικής Σλοβακικής Πεδιάδας) και τη Μικρή Πεδιάδα της Ουγγαρίας (στα βορειοδυτικά), που χωρίζονται από τα βουνά της Υπερδανουβίας.

Η Λεκάνη της Παννονίας βρίσκεται στο νοτιοανατολικό τμήμα της Κεντρικής Ευρώπης. Αποτελεί μια τοπογραφικά διακριτή μονάδα του ευρωπαϊκού τοπίου, που περιβάλλεται από επιβλητικά γεωγραφικά όρια - τα Καρπάθια Όρη και τις Άλπεις. Οι ποταμοί Δούναβης και Τίσα χωρίζουν τη λεκάνη περίπου στη μέση. Εκτείνεται περίπου μεταξύ της Βιέννης στα βορειοδυτικά, του Κόσιτσε στα βορειοανατολικά, του Ζάγκρεμπ στα νοτιοδυτικά, του Νόβι Σαντ στα νότια και του Σάτου Μάρε στα ανατολικά.

Όσον αφορά τα σύγχρονα κρατικά σύνορα η λεκάνη επικεντρώνεται στην επικράτεια της Ουγγαρίας, αλλά καλύπτει επίσης περιοχές της δυτικής Σλοβακίας (Ανατολική Σλοβακική Πεδιάδα), της νοτιοανατολικής Πολωνίας, της δυτικής Ουκρανίας, της δυτικής Ρουμανίας, της βόρειας Σερβίας (Βοϊβοντίνα), του άκρου της βορειοανατολικής Κροατίας (Σλαβονία), της βορειοανατολικής Σλοβενίας ​​(Πρέκμουριε) και της ανατολικής Αυστρίας. Το όνομα της Πεδιάδας προέρχεται από την Παννονία, επαρχία της Ρωμαϊκής Αυτοκρατορίας. Μόνο το δυτικό τμήμα (γνωστό ως Υπερδανουβία) της σύγχρονης Ουγγαρίας αποτελούσε μέρος της αρχαίας Ρωμαϊκής Επαρχίας της Παννονίας, που σημαίνει λιγότερο από το 29% της σύγχρονης Ουγγαρίας, επομένως οι Ούγγροι γεωγράφοι αποφεύγουν τους όρους "Λεκάνη ή Πεδιάδα της Παννονίας". (Για παράδειγμα η Μεγάλη Πεδιάδα της Ουγγαρίας δεν ανήκε στην Επαρχίας της Παννονίας).
Ντόντο Τσιτσινάντζε

Η Ντόντο Τσιτσινάντζε (28 Δεκεμβρίου 1924 – 3 Νοεμβρίου 2009) ήταν γεωργιανή ηθοποιός του θεάτρου και του κινηματογράφου. Εμφανίστηκε σε γεωργιανές και σοβιετικές ταινίες, όπως το "Shetskvetili simgera" (1960), "Bashi-Achuki" (1956), και "Davit Guramishvili" (1946).

Η Τσιτσινάντζε εμφανιζόταν ως πρωταγωνίστρια στο δραματικό θέατρο Κότε Μαρτζανισβίλι στην Τιφλίδα για περίπου 10 χρόνια. Η κυβέρνηση της Τιφλίδας την τίμισε με ένα αστέρι που φέρνει το όνομά της έξω από το θέατρο Ρουσταβέλι το 2009.
Το Φως του Αυγερινού

Το Φως του Αυγερινού ήταν εβδομαδιαία δραματική σειρά ελληνικής παραγωγής, από τις πρώτες έγχρωμες στην Ελληνική τηλεόραση, η οποία μεταδόθηκε από την ΕΡΤ την σεζόν 1980-1981, σημειώνοντας τεράστια επιτυχία και κοινωνική απήχηση. Σήμερα, στο Αρχείο της ΕΡΤ διασώζεται μόνο το εναρκτήριο επεισόδιο.
Τζαμί Οζμπέκ Χαν

Το Τζαμί Οζμπέκ Χαν (ταταρικά Κριμαίας: Özbek Han camisi) βρίσκεται στο Στάρι Κριμ, στην Ρωσία/Ουκρανία. Το Τζαμί Οζμπέκ Χαν είναι το παλαιότερο τζαμί στην Κριμαία, χτισμένο κατά την διάρκεια της βασιλείας του Ουζμπέγκ Χαν το 1314.
Ελεονώρα της Αγγλίας, κόμισσα του Μπαρ

H Ελεονώρα της Αγγλίας, κόμισσα του Μπαρ ("Eleanor of England", 18 Ιουνίου 1269 - 29 Αυγούστου 1298) ήταν Αγγλίδα πριγκίπισσα, η μεγαλύτερη κόρη του βασιλιά Εδουάρδου Α΄ της Αγγλίας και της πρώτης συζύγου του, βασίλισσας Ελεονώρας της Καστίλης. 

Τα στοιχεία που υπάρχουν για τα πρώτα της χρόνια, δείχνουν ότι ενώ οι γονείς της απουσίαζαν σε σταυροφορία μεταξύ του 1270 και του 1274 ήρθε πολύ κοντά με τη γιαγιά της από την πλευρά του πατέρα της, την Ελεονώρα της Προβηγκίας, με την οποία συνέχισε να περνάει πολύ χρόνο. Ήταν επίσης κοντά στον φιλάσθενο αδελφό της, Ερρίκο. Την ημέρα της Πεντηκοστής δόθηκαν στην Ελεονόρα και τον Ερρίκο δυο πέρδικες ως γεύμα για την θεραπεία τους. Αρραβωνιάστηκε τον Αλφόνσο Γ' της Αραγωνίας, ο πατέρας του Αλφόνσου Πέτρος Γ΄ της Αραγωνίας ήταν υπό παπική απαγόρευση λόγω σφετερισμού του βασιλείου της Σικελίας από τον Κάρολο τον Ανδεγαυό. Το 1282 ο πατέρας της βλέποντας ότι εξακολουθεί η παπική απαγόρευση απέσυρε το αίτημα για τον γάμο της κόρης του με τον Αλφόνσο, η δικαιολογία ήταν ότι η Ελεονώρα ήταν μόνο 13 ετών και έπρεπε να περιμένει σύμφωνα με την γνώμη της συζύγου και της μητέρας του άλλα 3 χρόνια για να την παντρέψει, ο γάμος δεν έγινε ποτέ επειδή ο Αλφόνσος πέθανε πριν πραγματοποιηθεί.
Little Walter

Ο Μάριον Γουόλτερ Τζέικομπς, γνωστός ως Little Walter ("Marion Walter Jacobs", 1 Μαΐου 1930 - 15 Φεβρουαρίου 1968) ήταν Αμερικανός μουσικός της μπλουζ σκηνής του Σικάγου.

Από το 1952 ως το 1958, 14 σινγκλ του Little Walter μπήκαν στο Top-10 των R&B Charts του Billboard, γεγονός που τον έκανε τον πιο επιτυχημένο καλλιτέχνη της σκηνής του Σικάγου.

Οι εκτελέσεις του στην φυσαρμόνικα θεωρούνται πρωτοποριακές και γι' αυτό τον λόγο εντάχθηκε στο Rock and Roll Hall of Fame το 2008.
Τόμας του Μπράδερτον, 1ος κόμης του Νόρφολκ

thumb|right|250px|Ερείπια απο τον τάφο του Τόμας του Μπράδερτον.
Ο Τόμας του Μπράδερτον, 1ος κόμης του Νόρφολκ ("Thomas of Brotherton, 1st Earl of Norfolk", 1 Ιουνίου 1300 - 4 Αυγούστου 1338) ήταν μεγαλύτερος γιος του Εδουάρδου Α΄ της Αγγλίας και της δεύτερης συζύγου του Μαργαρίτας της Γαλλίας ετεροθαλής αδελφός του Εδουάρδου Β΄ της Αγγλίας και αδελφός του Εδμόνδου του Κεντ . Γεννήθηκε στο εξοχικό του Μπράδερτον στο Γιορκσάιρ ενώ η μητέρα του κατευθυνόταν στο Καγουντ, σύμφωνα με τον Χίλτον η μητέρα του έμενε στο κάστρο του Πόντεφρακτ για να κυνηγήσει. Ο ιστορικός Ουίλιαμ Ρισάνγκερ (1250 - 1312) αναφέρει ότι η μητέρα του ύστερα από μια πολύ δύσκολη εγκυμοσύνη προσευχήθηκε στον Τόμας Μπέκετ γι'αυτό έδωσε στο παιδί που γεννήθηκε το μικρό του όνομα.
Ιωάννα της Άκρας

Η Ιωάννα της Άκρας (1272 - 23 Απριλίου 1307) ήταν δεύτερη κόρη του Εδουάρδου Α' της Αγγλίας και της πρώτης πρώτης συζύγου του Ελεονώρας της Καστίλης, ονομάστηκε "Άκρας" επειδή γεννήθηκε στην Άκρα την εποχή που οι γονείς της μετείχαν στην Η΄ Σταυροφορία. Παντρεύτηκε δυο φορές την πρώτη με τον Ριχάρδο ντε Κλερ, 7ο κόμη του Γκλόστερ έναν από ισχυρό άνδρα στο βασίλειο του πατέρα του και την δεύτερη μυστικά με τον Ραλφ του Μόνθερμερ έναν ευγενή της βασιλικής αυλής. Η Ιωάννα της Άκρας έμεινε γνωστή για τα πολλά θαύματα που έγιναν στον τάφο της και τις αναφορές του ονόματος της στην λογοτεχνία.
Καίτη Δρόσου

Η Καίτη Δρόσου (1924 - 3 Φεβρουαρίου 2016) ήταν Ελληνίδα δημοσιογράφος και ποιήτρια. 

Γεννήθηκε το 1924 και υπήρξε μια στενή φίλη του Γιάννη Ρίτσου και σύζυγος του Άρη Αλεξάνδρου από το 1959, που παντρεύτηκαν, μέχρι το τέλος της ζωή του. Το έργο της είναι πλούσιο και σημαντικό. Από τον πρώτο της γάμο με τον ηθοποιό Φάνη Καμπάνη είχε αποκτήσει ένα γιό. Μαζί με τον Άρη Αλεξάνδρου έζησαν αυτοεξόριστοι στο Παρίσι από την περίοδο της δικτατορίας.

Εργάστηκε ως δημοσιογράφος στην Ημερησία αλλά και ως μεταφράστρια . Έχει μεταφράσει ποιήματα του Μαγιακόφσκι (Μαγιακόφσκι ποιήματα, εκδόσεις Κοροντζής 2012) από τα Ρωσικά και έχουν εκδοθεί τα παρακάτω έργα της στην ελλάδα. 
* Ο αποστάτης Μαγιακόβσκι και η Οκτωβριανή επανάσταση, (1990) εκδόσεις Ύψιλον
* Ιωσήφ Μπρόντσκι, (1988) εκδόσεις Ύψιλον
* Αναμνήσεις από το σπίτι των πεθαμένων κατά Κλωντ Σιμόν, Εκδόσεις Γκοβόστη
Πέθανε την Τετάρτη 3 Φεβρουαρίου 2016 στο σπίτι της στο Παρίσι σε ηλικία 92 ετών.
Γιόουκο Λίντστεντ

Ο Γιόουκο Λίντστεντ (γεννημένος 1955) είναι φινλανδός γλωσσολόγος και καθηγητής στο Πανεπιστήμιο του Ελσίνκι. Είναι μέλος της Ακαδημίας των Εσπεράντο και ήταν υποψήφιος για τον Εσπεραντιστή της Χρονιάς το 2000 (μαζί με τον Χανς Μπάκκερ και τον Μάουρο Λα Τόρρε), που ορίζεται από το Κύμα των Εσπεράντο.
Παρτενόπε Νάπολι

Η Παρτενόπε Νάπολι (ιταλικά: "Partenope Napoli") είναι ιταλική ερασιτεχνική ομάδα καλαθοσφαίρισης με έδρα τη Νάπολη. Στο παρελθόν διακρίθηκε στο πρωτάθλημα και το κύπελλο Ιταλίας, ενώ κατέκτησε και το κύπελλο Κυπελλούχων του 1970.
Οσία Μακρίνα

Η Οσία Μακρίνα (324-379 μ.Χ.) ήταν Ελληνίδα Μικρασιάτισσα χριστιανή μοναχή και ήταν η πρώτη ιδρύτρια κοινοβίου μοναστηριού για γυναίκες. Κύρια πηγή για τη ζωή της είναι το έργο του αδελφού της αγίου Γρηγορίου Νύσσης "Εις τον Βίον της Οσίας Μακρίνης". Η μνήμη της τιμάται στις 19 Ιουλίου. Ήταν αδελφή επίσης του αγίου Βασιλείου του Μεγάλου.
Ειρήνη της Ουγγαρίας

Η Αγία Ειρήνη της Ουγγαρίας, γνωστή πριν τον γάμο της ως Πιρόσκα ("Szent Piroska", 1088 - 13 Αυγούστου 1134), ήταν σύζυγος του Βυζαντινού αυτοκράτορα Ιωάννη Β΄ Κομνηνού και μητέρα του Μανουήλ Α΄ Κομνηνού. Τιμάται ως αγία από την Ορθόδοξη Εκκλησία, στις 13 Αυγούστου.
Ίβο Λαπέννα

Ο Ίβο Λαπέννα (Σπλιτ, 5 Νοεμβρίου 1909 – Κοπεγχάγη, 15 Δεκεμβρίου 1987) ήταν καθηγητής νομικής από την Γιουγκοσλαβία. Μιλούσε πολύ καλά την γλώσσα Εσπεράντο και υπήρξε πρόεδρος στην Παγκόσμια Ένωση Εσπεράντο από το 1964 ως το 1974. Θεωρούταν δεινός ρήτορας στην Εσπεράντο, συνέγραψε πλήθος βιβλίων και ήταν η κινητήρια δύναμη πίσω από το ψήφισμα του Μοντεβίδεο το 1954 όπου η Ουνέσκο αναγνώριζε την Εσπεράντο ως γλώσσα.
Enforcer

Οι Enforcer είναι σουηδικό heavy metal συγκρότημα, το οποίο δημιουργήθηκε στην Αρβίκα το 2004 και αποτελούν έναν από τους σημαντικότερους αντιπροσώπους του New Wave of Traditional Heavy Metal.
Στέλιος Ιωάννου

O Στέλιος Ιωάννου (30 Ιανουαρίου 1915 – 8 Μαΐου 1999) ήταν διεθνώς καταξιωμένος Κύπριος επιχειρηματίας και ευεργέτης, ο ένας εκ των δύο συνιδρυτών της μεγάλης κατασκευαστικής-εργοληπτικής εταιρείας «Ιωάννου & Παρασκευαΐδης», γνωστότερης ως J&P.
Μαργαρίτα της Αγγλίας, δούκισσα της Βραβάντης

Η Μαργαρίτα της Αγγλίας, δούκισσα της Βραβάντης (15 Μαρτίου 1275 - 1333) ήταν έβδομη κόρη του Εδουάρδου Α΄ της Αγγλίας και της πρώτης συζύγου του Ελεονώρας της Καστίλης. Η Μαργαρίτα παντρεύτηκε την χρονιά θανάτου της μητέρας της (1290) τον Ιωάννη Β΄ της Βραβάντης και απέκτησαν έναν γιο τον Ιωάννη Γ΄ της Βραβάντης. Τα αδέλφια της Μαργαρίτας ήταν η Ελεονώρα της Αγγλίας, κόμισσα του Μπαρ, η Ιωάννα της Άκρας, η Ελισάβετ του Ρούντλαν, η Μαρία του Γούντστοκ και ο Εδουάρδος Β΄ της Αγγλίας.
Σεβγκίλ Μουσάγιεβα-Μποροβίκ

Η Σεβγκίλ Μουσάγιεβα-Μποροβίκ είναι δημοσιογράφος από την Κριμαία, ο αρχισυντάκτης της διαδικτυακής έκδοσης της Ουκραγίνσκα Πράβντα και εμπνευστής της δημιουργίας της διαδικτυακής πύλης Krym_SOS.

Γεννήθηκε το 1987 στην Τζούμα κοντά στη Σαμαρκάνδη, και γύρισε στην Κριμαία με την οικογένειά της το 1989, όταν οι περιορισμοί κατά των Τατάρων της Κριμαίας στη Σοβιετική Ένωση καταργήθηκαν. Εγκαταστάθηκαν στο Κερτς στην περιφέρεια της Κριμαίας. Την περίοδο 2004-10 σπούδασε στο ινστιτούτο Δημοσιογραφίας του πανεπιστημίου του Κιέβου. Την περίοδο αυτή δούλεψε για διάφορα επιχειρηματικά πρακτορεία ειδήσεων και εκδότες όπως το Εκονομίτσνι νοβίνι, Ντέλο, Βλαστ ντενέγκ.

Από τον Ιούνιο του 2011 έως τον Αύγουστο του 2013 δούλεψε ως ανταποκριτής του ουκρανικού Forbes, μέχρι την αγορά του από τον Σέρχι Κουρτσένκο. Με την έναρξη του Euromaidan, η Μουσάγιεβα ήταν ακτιβίστρια και έφτιαξε αναφορές για το πρότζεκτ Hubs στο facebook. Τον Φεβρουάριο του 2014, ξεκίνησε το Hubs ως μία ξεχωριστή επιχειρηματική διαδικτυακή πύλη και έγινε η αρχισυντάκτρια της. Μετά την προσάρτηση της Κριμαίας από την Ρωσική Ομοσπονδία, έγινε επίσης ένας από τους ιδρυτές του διαδικτυακού πρότζεκτ Krym_SOS. Από τον Οκτώβριο του 2014 η Μουσάγιεβα είναι αρχισυντάκτης της Ουκραγίνσκα Πράβντα.
Αλφόνσος, κόμης του Τσέστερ

thumb|right|250px|Το ψαλτήρι του Αλφόνσου
Ο Αλφόνσος, κόμης του Τσέστερ ("Alphonso, Earl of Chester", 24 Νοεμβρίου 1273 - 19 Αυγούστου 1284) ήταν γιος του Εδουάρδου Α' της Αγγλίας και της πρώτης συζύγου του Ελεονώρας της Καστίλης, διάδοχος του Αγγλικού θρόνου αλλά δεν έγινε βασιλιάς ποτέ λόγω του πρόωρου θανάτου του. Ο Αλφόνσος γεννήθηκε στο Μπαγιόν στην Γασκώνη ένα δουκάτο που διεκδίκησε από τον θείο του από μητέρα Αλφόνσο τον Σοφό από την εποχή του γάμου των γονέων του (1254).
Δυναστεία των Αρσακιδών της Αρμενίας

Η Δυναστεία των Αρσακιδών της Αρμενίας είναι κλάδος της Δυναστείας των Αρσακιδών της Παρθίας και μέλη της έγιναν βασιλείς της Αρμενίας το διάστημα 54-428. Μετά τα τελευταία έτη της προηγούμενης δυναστείας των Αρταξιαδών (2 π.Χ.) επικρατούσε χάος στην Αρμενία, ώσπου ο Τιριδάτης Α΄ της Αρμενίας, από τους Αρσακίδες βασιλείς της Παρθίας (Περσίας), εξασφάλισε το βασίλειο της Αρμενίας (52 μ.Χ.). Κατά την περίοδο των απογόνων του η Αρμενία εκχριστιανίστηκε και απέκτησε αλφάβητο.
Άλαν Τόμιντι

Ο Άλαν Τόμιντι, γεννημένος στις 17 Ιανουαρίου 1974 στη Νέα Υόρκη, είναι Ιρλανδοαμερικανός πρώην επαγγελματίας καλαθοσφαιριστής. Έχει ύψος 2,06 μέτρα και αγωνιζόταν στην θέση του σέντερ.
Ντέζι Αρνάζ

Ο Ντέζι Αρνάζ (με πλήρες ονοματεπώνυμο "Desiderio Alberto Arnaz y de Acha III", Σαντιάγο ντε Κούβα, 2 Μαρτίου 1917 – 2 Δεκεμβρίου 1986) γνωστότερος σαν Desi Arnaz ή Desi Arnaz, Sr., ήταν Αμερικανός (κουβανικής καταγωγής) μουσικός, ηθοποιός, τηλεοπτικός παραγωγός, συγγραφέας και σκηνοθέτης. Έγινε πασίγνωστος περισσότερο λόγω της συμμετοχής του στην Αμερικανική τηλεοπτική σειρά «I Love Lucy», όπου συμπρωταγωνιστούσε με τη Λουσίλ Μπολ της οποίας την ίδια περίοδο, ήταν σύζυγος. Επίσης, ήταν διεθνώς αναγνωρίσιμος ως επικεφαλής μιας μπάντας Λατινοαμερικανικής μουσικής, της «"Desi Arnaz Orchestra"».
Ροδάς

Το Ροδάς () είναι δήμος και πόλη στην επαρχία Σιενφουέγος της Κούβας. Ιδρύθηκε το 1859 υπό την ονομασία Λετσούθο. Το 1879 μετονομάστηκε σε Ροδάς προς τιμήν του συνταγματάρχη Καβαλιέρο δε Ροδάς. Έχει πληθυσμό 33.477 κατοίκων το 2004.
Ντζιαρζίνσκαγια Χάρα

Ο Ντζιαρζίνσκαγια Χάρα (Λευκορωσίας Дзяржынская гара, "Ντζιαρζίνσκαγια χάρα") είναι λόφος και το υψηλότερο σημείο στη Λευκορωσία με ύψος 345 μέτρα πάνω από το επίπεδο της θάλασσας και βρίσκεται δυτικά του Μινσκ, κοντά στο Ντζιαρζίνσκ, στο χωριό Σκιρμουντάβα. Το αρχικό όνομα του λόφου ήταν Σβιάταγια χάρα (Святая гара, "Άγιο βουνό"). Το 1958, ο λόφος μετονομάστηκε σε Ντζιαρζίνσκαγια χάρα, προς τιμήν του Φέλιξ Ντζερζίνσκι, ιδρυτή της NKVD/KGB.
Μουσείο Μπακσί

Το Μουσείο Μπακσί είναι μουσείο που βρίσκεται στο Μπαϊμπούρτ της Τουρκίας. Στα τουρκικά «Μπακσί» κυριολεκτικά σημαίνει "θεραπευτής, βοηθός, προστάτης" στην Κεντρική Ασία.

Το μουσείο ήταν ιδέα του ζωγράφου και ακαδημαϊκού καθηγητή Χιουσαμετίν Κοτσάν, που αποφάσισε να χτίσει ένα μουσείο στην γενέτειρά του, στην Μαύρη Θάλασσα, στην περιοχή του Μπαϊμπούρτ. Το μουσείο άνοιξε τον Ιούλιο του 2010, μετά από περίπου 20 χρόνια προετοιμασίας. Ο Κοτσάν είπε, «Εγώ δεν το κάνω για το χωριό μου, το έκανα για τους ανθρώπους που ζουν στο χωριό μου και παντού».
Azúcar Moreno

Οι Azúcar Moreno (ισπανικά για τη "μαύρη ζάχαρη") είναι τσιγγάνικο pop μουσικό ντουέτο από την Ισπανία.
Χασάν Αλί Τοπτάς

Ο Χασάν Αλί Τοπτάς (γεννημένος στις 15 Οκτωβρίου 1958) είναι τούρκος μυθιστοριογράφος και συγγραφέας διηγημάτων. Το πρώτο βιβλίο με διηγήματα ήταν το "Bir Gülüşün Kimliği" (Η Ταυτότητα ενός Γέλιου) που δημοσιεύθηκε το 1987.

Ένας σημαντικός τούρκος λόγιος, η Γιλντίζ Ετσεβίτ τον χαρακτηρίζει «μεταμοντέρνο μοντερνιστή» και τον αποκαλεί «Κάφκα στην τουρκική λογοτεχνία», στο έργο της "Türk Romanında "Postmodernist "Açılımlar" (Η Μεταμοντέρνα επέκταση στην Τουρκική Λογοτεχνία).

Το 1999 ο Τοπτάς κέρδισε το λογοτεχνικό βραβείο Τσεβντέτ Κουντρέτ με το βιβλίο "Bin Hüzünlü Haz," το οποίο είναι, αφενός, μια μεταμοντέρνα νουβέλα όσον αφορά την πολυφωνία, την μεταφαντασία και την διακειμενικότητα. Από την άλλη πλευρά, περιέχει πολλά καφκικά στοιχεία σε όρους που απεικονίζουν μία παράλογη, σουρεαλιστική και παραδόξως μία εγκόσμια πραγματικότητα.
Γιοχάνες Βάρες

Ο Γιοχάνες Βάρες (εσθονικά: "Johannes Vares", 31 Δεκεμβρίου 1899/12 Ιανουαρίου 1890 - 29 Νοεμβρίου 1946) ήταν Εσθονός λογοτέχνης, γιατρός και πολιτικός.
Στέβαν Μοκράνιατς

O Στέβαν Στογιάνοβιτς (σερβικά: "Stevan Stojanović"/Стеван Стојановић, 9 Ιανουαρίου 1856 - 28 Σεπτεμβρίου 1914), γνωστός ως Στέβαν Μοκράνιατς ("Mokranjac"/Мокрањац) είναι Σέρβος συνθέτης και μουσικός δάσκαλος. Γεννήθηκε στο Νεγκοτίν το 1856, ο Μοκράνιατς σπούδασε μουσική στο Βελιγράδι, το Μόναχο, τη Ρώμη και τη Λειψία. Αργότερα έγινε μουσικοσυνθέτης στη Χορωδία του Βελιγραδίου και ιδρυτής του Σερβικού Μουσικού Σχολείου και του πρώτου σερβικού κουαρτέτου εγχόρδων, στο οποίο έπαιζε τσέλο. Έφυγε από το Βελιγράδι στις αρχές του Α΄ Παγκοσμίου Πολέμου και μετακόμισε στα Σκόπια όπου και πέθανε στις 28 Σεπτεμβρίου 1914.

Συχνά αποκαλείται «πατέρας της Σερβικής μουσικής» και «η πιο σημαντική μορφή του σερβικού μουσικού ρομαντισμού». Μετά τον θάνατό του, το Σερβικό Μουσικό Σχολείο μετονομάστηκε σε Μουσικό Σχολείο Μοκράνιατς προς τιμή του. Απεικονίζεται σε χαρτονομίσματα της Σερβίας και την Ομοσπονδιακής Δημοκρατίας της Γιουγκοσλαβίας. Το 1964, το οικογενειακό σπίτι του Μοκράνιατς στο Νεγκοτίν αποκαταστάθηκε και έγινε μουσείο και μουσικό κέντρο. Εορτασμοί για τη ζωή του Μοκράνιατς, γνωστοί και ως «Ημέρες Μοκράνιατς», λαμβάνουν χώρα ετησίως στην πόλη από το 1965. Το 1981, ένα μεγάλο άγαλμα του Μοκράνιατς κατασκευάστηκε στην αυλή της οικογενειακής οικίας για να εορταστεί η 125η επέτειος από την γέννησή του.
Moliendo Café

Moliendo Café είναι τραγούδι του Βενεζουελάνου συνθέτη Χοσέ Μάνθο Περρόνι. Έκατσε στην κορυφή των τσαρτ της Αργεντινής και Ιαπωνίας το 1961.

Η πρώτη ηχογράφηση του "Moliendo Café" έγινε από τον Mario Suárez, ενώ η απόδοση της Κουβανής τραγουδίστριας Χιομάρα Αλφάρο θεωρείται ως η αυθεντική ισπανική ερμηνεία του τραγουδιού και έφτασε στο νούμερο 1 στο Περού. Ο Lucho Gatica το τραγούδησε στο νούμερο 3 στην Ισπανία. Ανέβηκε στο Νο 3 στην Ιταλία, και μέχρι σήμερα γνώρισε περισσότερες από 800 διαφορετικές ερμηνείες παγκοσμίως, ακόμα και στην Ιαπωνία.
Αλβανόπολις

Η Αλβανόπολις ήταν πόλη στην αρχαία Ρωμαϊκή Μακεδονία και πιο συγκεκριμένα στη Νέα Ήπειρο, πόλη των Αλβανών. Οι συγγραφείς του Barrington Atlas of the Greek and Roman World τοποθετούν την Αλβανόπολη στην θέση του σημερινού χωριού του Ζγκερδές, πλησίον της Κρούγια της Αλβανίας. Η αρχαία πόλη πιθανώς να αντιστοιχεί με ύστερες αναφορές του οικισμού υπό την επωνυμία Άρβανον και Άλβανον στην διάρκεια του Μεσαίωνα, αν και δεν είναι ακόμη επιβεβαιωμένο κατά πόσο επρόκειτο για την ίδια τοποθεσία. Το όνομα της πόλης αναφέρεται για πρώτη φορά το 150, σχεδόν 300 χρόνια έπειτα από την ρωμαϊκή κατάληψη της περιοχής.
Νίκολα Τζούρισιτς

Ο Νίκολα Τζούρισιτς (κροατικά: "Nikola Jurišić", ουγγρικά: "Miklós Jurisics", περ. 1490 - 1545) ήταν Κροάτης ευγενής, στρατιωτικός και διπλωμάτης της Αγίας Ρωμαϊκής Αυτοκρατορίας που διακρίθηκε κατά τη διάρκεια των πολέμων εναντίον της Οθωμανικής Αυτοκρατορίας.
Θέμος Ποταμιάνος

Ο Θέμος Ποταμιάνος (Κεφαλλονιά 3 Μαρτίου 1895 - Αθήνα 10 Δεκεμβρίου 1973) ήταν Έλληνας συγγραφέας.

Γεννήθηκε στην στην Aνωμεριά Λιβαράτων της Κεφαλονιάς. Σπούδασε στη Σχολή Δοκίμων και στη συνέχεια έγινε Οικονομικός Αξιωματικός του Πολεμικού Ναυτικού. Στη θέση αυτή παρέμεινε μέχρι και το 1935 όταν και αποστρατεύτηκε. Στα γράμματα πρωτοεμφανίστηκε το 1955. Τα μυθιστορήματά του περιέγραφαν κυρίως τη ζωή των ναυτικών και των ψαράδων καθώς και τον Κόσμο της θάλασσας. Πέθανε στις 10 Δεκεμβρίου του 1973 σε ηλικία 78 ετών στην Αθήνα κι ενταφιάστηκε στην ιδιαίτερη πατρίδα του.
Μαρία του Γούντστοκ

Η Μαρία του Γούντστοκ (11 Μαρτίου1279 - 1332) ήταν η έβδομη κόρη του Εδουάρδου Α' της Αγγλίας και της πρώτης συζύγου του Ελεονώρας της Καστίλης. Η γιαγιά της, Ελεονώρα της Προβηγκίας, απογοητευμένη από τον θάνατο του εγγονού της Ερρίκου, που υπεραγαπούσε, αποφάσισε ν' αποσυρθεί για την υπόλοιπη ζωή της στο μοναστήρι του Αμέσμπουρι. Κατόπιν πιέσεων, αργότερα, έφερε στο μοναστήρι την εγγονή της Μαρία και την άλλη εγγονή της, Ελεονώρα της Βρετάνης, κόρη του Ιωάννη Β' της Βρετάνης.
Χοσέ Λουίς Γκονζάλεζ

Ο Χοσέ Λουίς Γκονζάλεζ ("José Luis González", γεννημένος στις 27 Δεκεμβρίου του 1984) είναι Αργεντινός πετοσφαιριστής που αγωνίστηκε στην ομάδα του Παναθηναϊκού ως διαγώνιος. Ήταν μέλος της Εθνικής ομάδας Αργεντινής που συμμετείχε στο Παγκόσμιο Πρωτάθλημα του 2014 στην Πολωνία.
Ρόζμαρι Άκερμαν

Η Ρόζμαρι Άκερμαν ("Rosemarie 'Rosi' Ackermann", γεν. 4 Απριλίου 1952) είναι Γερμανίδα πρώην αθλήτρια του άλματος εις ύψος, ολυμπιονίκης και η πρώτη γυναίκα που κατάφερε να περάσει πάνω από το όριο των 2 μέτρων στις 26 Αυγούστου του 1977 στο Βερολίνο.

Γεννήθηκε σαν "Rosemarie Witschas" στη "Lohsa" του "Sachsen" της (πρώην) Ανατολικής Γερμανίας. Με αυτό το επώνυμο έλαβε μέρος στους Ο.Α. του Μονάχου (1972) και κατατάχθηκε 7η, πίσω από την Ούλρικε Μέιφαρτ. Το 1974 κατέκτησε τον πρώτο διεθνή της τίτλο με άλμα 1,95 μ. (σημειώνοντας παγκόσμιο ρεκόρ) στο Ευρωπαϊκό Πρωτάθλημα της Ρώμης. Αργότερα την ίδια χρονιά παντρεύτηκε τον αθλητή του χάντμπολ Manfred Ackermann και στα 1976 αναδείχθηκε χρυσή ολυμπιονίκης στο Μόντρεαλ.
Αποσύρθηκε από τον αθλητισμό μετά την Ολυμπιάδα του 1980 στη Μόσχα, όταν κατετάγη τέταρτη. Ήταν η τελευταία γυναίκα αθλήτρια που πέτυχε παγκόσμιο ρεκόρ και που κατέκτησε χρυσό ολυμπιακό μετάλιο στο άλμα εις ύψος, χρησιμοποιώντας την παλιά τεχνική.
Αγκιντέλ

Το Αγκιντέλ (*, μπασκίρ: Ағиҙел, "Ağidhel"; ταταρικά: Агыйдел, Ağıdel) είναι πόλη της Δημοκρατίας του Μπασκορτοστάν στην Ρωσία, κοντά στα σύνορα με τη Δημοκρατία του Ταταρστάν. Πληθυσμός: 16.370 κάτοικοι (απογραφή 2010)
Ελισάβετ του Ρούντλαν

Η Ελισάβετ του Ρούντλαν (7 Αυγούστου 1282 - 5 Μαΐου 1316) ήταν όγδοη και νεώτερη κόρη του Εδουάρδου Α΄ της Αγγλίας και της πρώτης συζύγου του Ελεονώρας της Καστίλης ήταν η πιο στενά συνδεδεμένη με τον Εδουάρδο Β΄ της Αγγλίας με τον οποίο είχε μόλις 2 χρόνια διαφορά. Τον Απρίλιο του 1285 μόλις 3 ετών ο πατέρας της ξεκίνησε διαπραγματεύσεις με τον Φλόρις Ε΄ για τον αρραβώνα της Ελισάβετ με τον γιο του Ιωάννη Α΄, κόμη της Ολλανδίας. Ο γάμος της Ελισάβετ με τον Ιωάννη έγινε στις 8 Ιανουαρίου 1297 στο Ίπσουιτς αλλά μετά τον γάμο η Ελισάβετ έμεινε με τους γονείς της χωρίς να ακολουθήσει τον σύζυγο της στην Ολλανδία. Μετά από 2 χρόνια αποφάσισε να τον ακολουθήσει ταξιδεύοντας μαζί με τον πατέρα της, μέσω Αμβέρσας, Μέχελεν, Λέουβεν, Βρυξελλών έφτασε στην Γάνδη, έμεινε δυο μήνες περνώντας τα Χριστούγεννα με τις αδελφές της Ελεονώρα της Αγγλίας, κόμισσα του Μπαρ και Μαργαρίτα της Αγγλίας, δούκισσα της Βραβάντης.

Στις 10 Νοεμβρίου 1299 ο σύζυγος της πέθανε από δυσεντερία ενώ κυκλοφόρησαν φήμες ότι δηλητηριάστηκε, δεν άφησαν παιδιά.
Κόλιν Ντέξτερ

Ο Νόρμαν Κόλιν Ντέξτερ ("Norman Colin Dexter", 29 Σεπτεμβρίου 1930 – 21 Μαρτίου 2017), γνωστός ως Κόλιν Ντέξτερ, ήταν Άγγλος συγγραφέας αστυνομικών μυθιστορημάτων, γνωστός από τη σειρά μυθιστορημάτων με ήρωα τον Επιθεωρητή Μορς (Inspector Morse), που γράφηκαν μεταξύ του 1975 και του 1999, και που μεταφέρθηκαν στην τηλεοπτική σειρά της ITV "Inspector Morse" (1987-2000).
Λεώς

: "Το όνομα Λεώς μπορεί επίσης να εμφανιστεί ως μια μορφή της λέξης Λέων (Λέοντας)".

Στην ελληνική μυθολογία, το όνομα Λεώς (), μπορεί να αναφέρεται στα εξής πρόσωπα: 

* Λεώς. Επώνυμος ήρωας της Λεοντίδας φυλής και ένας από τους επώνυμους ήρωες των αττικών φυλών, των οποίων τα αγάλματα ήταν στο Μνημείο των Επωνύμων Ηρώων, στην αθηναϊκή Αγορά κοντά στη Θόλο, το Πρυτανείο και παραπλεύρως από το Μητρώο (το παλαιό Βουλευτήριο των 500). Ήταν γιος του Ορφέα και είχε παιδιά, έναν γιο, τον Κύλανθο και τρεις κόρες, την Πραξιθέα (ή Φασιθέα ή Φρασιθέα), την Θεόπη και την Ευβούλη. Υπακούοντας σε χρησμό από το Μαντείο των Δελφών, σύμφωνα με μια εκδοχή, φέρεται να θυσιάσθηκε ο ίδιος ή σύμφωνα με μια άλλη εκδοχή, φέρεται να θυσίασε τις τρεις κόρες του, προκειμένου να ανακουφίσει την πόλη της αρχαίας Αθήνας από μια επιδημία ή την πείνα. Μια περιοχή στην Αττική και ένα Ηρώον ειπώθηκε ότι έλαβε το όνομα «Λεωκόριον» μετά τη θυσία των θυγατέρων του Λεώ (). Στην πραγματικότητα όμως, ο μύθος περί των θυγατέρων του Λεώ θα μπορούσε αντίστροφα να είχε εφευρεθεί για να εξηγήσει το τοπωνύμιο αυτό.
* Λεώς ο Αγνούσιος. Κήρυκας από τον δήμο του Αγνούντος, ο οποίος πληροφόρησε ή πρόδωσε στον Θησέα την επικείμενη επίθεση του Πάλλαντα και των γιων του, των Παλαντίδων εναντίον του. Σύμφωνα με την μυθολογία, ο Πάλλας (γιος του Πανδίονα, αδελφός του Αιγέα και θείος του Θησέα) και οι Παλλαντίδες (οι 50 γιοι του), μετά τον θάνατο του Αιγέα, δεν αναγνώριζαν ως νόμιμο διάδοχο του αττικού βασιλείου τον Θησέα και διεκδίκησαν το θρόνο του. Ο Θησέας, ο οποίος απουσίαζε αρχικά στην Κρήτη έμαθε, ότι στον δήμο του Γαργηττού έχει εδραιωθεί η κυριαρχία των Παλλαντιδών και ότι έχει γίνει μεταφορά της πρωτεύουσας στην Παλλήνη. Όταν επιστρέφει ξανά στην Αθήνα κηρύττεται πόλεμος με τους Παλλαντίδες. Η μία πτέρυγα των Παλλαντιδών με επικεφαλής τον Πάλλαντα ανέμενε το Θησέα στη νοτιοανατολική διέξοδο του Υμηττού, στη περιοχή του δήμου του Σφηττού, ενώ η δεύτερη στήνει ενέδρα στη βορειοανατολική είσοδο στη περιοχή του δήμου του Γαργηττού. Ο Θησέας όμως καθώς είχε πληροφορηθεί τα σχέδιά τους από τον κήρυκα Λεώ με μια αιφνιδιαστική επίθεση κατορθώνει να εξοντώσει την δεύτερη ομάδα του Γαργηττού και να διασκορπίσει τη πρώτη ομάδα του Σφηττού, εδραιώνοντας την εξουσία του στην αρχαία Αθήνα. Ο κήρυκας Λέοντας ο Αγνούσιος, ο οποίος πληροφόρησε τον Θησέα, ήταν πλέον για τους κατοίκους του Γαργηττού, του Σφηττού, της Παλλήνης και των άλλων συμμαχικών δήμων, μισητός ως προδότης, ενώ ήταν σεβαστός και τιμώμενος στο δήμο του. Από τότε υπήρχε ένταση μεταξύ των δήμων αυτών και είχαν απαγορευτεί οι γάμοι μεταξύ κατοίκων του Αγνούντα και της Παλλήνης, ενώ οι κάτοικοι της Παλλήνης δεν χρησιμοποιούσαν καν τη φράση «ἀκούετε λεῷ» (=ακούετε άνθρωποι), λόγω της ομοφωνίας της λέξης «λεῷ» (=άνθρωποι), με το όνομα «Λεώ». Οι κάτοικοι του Αγνούντος, αντιθέτως, θυσίαζαν και απέδιδαν τιμές προς τον Λεώ, ως τιμώμενο πρόσωπο.
Μπαϊμάκ

Το Μπαϊμάκ (ρωσικά: Баймак, μπασκιρικά: Баймаҡ, "Baymaq") είναι μια πόλη στη Δημοκρατία του Μπασκορτοστάν στην Ρωσία, που βρίσκεται στα άνω ρεύματα του ποταμού Ταναλύκ (λεκάνη του Ουράλη), 489 χιλιόμετρα (304 μίλια) νότια της Ουφά. Η πόλη είχε πληθυσμό 17.710 κατοίκων στην απογραφή του 2010.
Σάρα Σιμεόνι

Η Σάρα Σιμεόνι ("Sara Simeoni", γενν. 19 Απριλίου 1953, ύψος 1,78 μ.) είναι Ιταλίδα πρώην αθλήτρια του στίβου, ολυμπιονίκης στο άλμα εις ύψος γυναικών. Ήταν η πρώτη Ιταλίδα άλτρια στα χρονικά που κατάφερε να υπερπηδήσει τα 2 μέτρα και 2 φορές κάτοχος του παγκόσμιου ρεκόρ στο άθλημα.

Γεννήθηκε στο Ριβόλι Βερονέζε, ένα προάστιο της Βερόνα. Η πρώτη επίσημη παρουσία της σε διεθνείς αγώνες καταγράφηκε το 1971 στο Ευρωπαϊκό Πρωτάθλημα του Ελσίνκι όταν κατάκτησε στην 9η θέση, με άλμα 1,78 μ.. Στους Ο.Α. του Μόντρεαλ (1976) πήρε το αργυρό μετάλλιο, με επίδοση 1,91 μ. πίσω από την (τότε) Ανατολικογερμανίδα Ρόζμαρι Άκερμαν. Τον Αύγουστο του 1978 σημείωσε παγκόσμιο ρεκόρ με 2,01 μ. στη Μπρέσια που (ως εθνικό ρεκόρ) καταρρίφθηκε μετά από σχεδόν 19 χρόνια, τον Ιούνιο του 2007 από την Αντονιέτα ντι Μαρτίνο. Τον ίδιο μήνα (Αύγουστος 1978) η Σιμεόνι αναδείχθηκε πρωταθλήτρια Ευρώπης στην Πράγα με επίδοση ξανά 2,01 μέτρα. Το 1980 η Σιμεόνι πέτυχε νέο Ολυμπιακό ρεκόρ με άλμα 1,97 μ. και πήρε έτσι το χρυσό μετάλλιο στην Ολυμπιάδα της Μόσχας. Ήταν η μοναδική αθλήτρια από μη κομμουνιστική χώρα που απέσπασε χρυσό μετάλλιο στη συγκεκριμένη διοργάνωση. Μετά από μια σειρά τραυματισμών της στον τένοντα, η Σιμεόνι προσπάθησε να επανακτήσει τη φόρμα της στα επόμενα χρόνια. Στην Ολυμπιάδα του Λος Άντζελες (1984) ήταν η σημαιοφόρος της ιταλικής αποστολής στην τελετή έναρξης. Η μονομαχία της με τη Γερμανίδα Ούλρικε Μέιφαρτ της απέφερε το αργυρό μετάλλιο με άλμα 2 μ., ενώ η αντίπαλός της κατετάγη πρώτη (2,02 μ.). Η Σιμεόνι κατέκτησε επίσης 2 χάλκινα μετάλλια σε Ευρωπαϊκά Πρωταθλήματα και 25 εθνικούς τίτλους. Θεωρείται σαν μια από τις κορυφαίες Ιταλίδες αθλήτριες όλων των εποχών. Είναι παντρεμένη με τον προπονητή της, [Ερμίνιο Αζάρο]]. Ο γιος τους Ρομπέρτο είναι κι αυτός άλτης του ύψους.
Ταμάρα Τανσικκούζινα

Η Ταμάρα Τανσικκούζινα (11 Δεκεμβρίου 1978, Ναμπερέζνγιε Τσέλνι στην πρώην Σοβιετική Ένωση, μπασκιρικά: Танһыҡҡужина Тамара Михаил ҡыҙы) είναι διεθνή παίκτρια ντάμας. Έχει κερδίσει το γυναικείο παγκόσμιο πρωτάθλημα πέντε φορές, δύο φορές το γυναικείο ευρωπαϊκό Πρωτάθλημα Ντάμας και μία από τους 20 καλύτερους παίκτες στην Ρωσία, ανεξαρτήτως φύλου. Ήταν επίτιμη καλεσμένη σε ένα φεστιβάλ που διεξήχθη στην πατρίδα της, το Μπασκορτοστάν. Στο παγκόσμιο πρωτάθλημα Ντάμας το 2013 ήταν όγδοη στην ομάδα Β.
Ταμάρα Μπίκοβα

Η Ταμάρα Μπίκοβα ("Tamara Vladimirovna Bikova", ρωσικ. "Тамара Владимировна Быкова", γεν. "Ροστόφ-να-Ντόνου", ΕΣΣΔ, 21 Δεκεμβρίου 1958, ύψος 1,80 μ.) είναι Ρωσίδα πρώην αθλήτρια του άλματος εις ύψους. Η μητέρα της ήταν ελληνίδα, ενώ ο πατέρας της υπήρξε βετεράνος στρατιωτικός του Β' Παγκοσμίου Πολέμου, παρασημοφορηθείς από το Σοβιετικό Κράτος. Κατά τη διάρκεια της αθλητικής της σταδιοδρομίας κατέκτησε 8 διεθνή μετάλλια σε Ολυμπιάδα, Παγκόσμια και Ευρωπαϊκά Πρωταθλήματα στίβου (1982 – 1991). Ήταν τρίτη ολυμπιονίκης στη Σεούλ (1988) Έχει ατομικό ρεκόρ 2,05 μ., μια επίδοση που πέτυχε στις 22 Ιουνίου του 1984. Έχει σπουδάσει Παιδαγωγικά στο Πανεπιστήμιο του Ροστόφ.

Η Μπίκοβα ξεκίνησε τον αθλητισμό σε ηλικία 16 ετών στο σύλλογο του Ροστόφ, με πρώτο προπονητή στο ύψος τον Ευγένι Ζογκορούλιν, με τον οποίο πέτυχε άμεσα, επίδοση 1,50 μ. Ακολούθως την ανέλαβε ο Βαλεντίν Κοντάγεφ. Ήταν 9η στην Ολυμπιάδα της Μόσχας (1980), 2η στο Παγκόσμιο Πρωτάθλημα του 1981, 3η στην Πανεπιστημιάδα της ίδιας χρονιάς, 2η στους Πανευρωπαϊκούς της Αθήνας (1982), ενώ την ίδια χρονιά έγινε ρεκόρντ - γούμαν στην ΕΣΣΔ στο ύψος ανοικτού στίβου, με επίδοση 1,98 μ. Το 1983 στο Παγκόσμιο Πρωτάθλημα του κλειστού στίβου στη Βουδαπέστη, πέτυχε παγκόσμιο ρεκόρ με άλμα 2,03 μ.
Ρόμπερτ Ε. Χάουαρντ

Ο Ρόμπερτ Ε. Χάουαρντ (22 Ιανουαρίου 1906 – 11 Ιουνίου 1936) ήταν Αμερικανός ποιητής και συγγραφέας της φανταστικής λογοτεχνίας και της επιστημονικής φαντασίας, γνωστός ως δημιουργός του Κόναν του βάρβαρου. Σε διάστημα δώδεκα ετών, ο Χάουαρντ έγραψε περισσότερες από εκατό ιστορίες, οι οποίες δημοσιεύτηκαν σε περιοδικά της εποχής του και κυρίως, στο "Weird Tales".
Κουτσοβέντης

Ο Κουτσοβέντης είναι κοινότητα της επαρχίας Κερύνειας στην Κύπρο. Μετά την τουρκική εισβολή του 1974, το χωριό δεν ελέγχεται από την Κυπριακή Δημοκρατία. Το έδαφος της κοινότητας ανήκει εκ του νόμου (de jure) στην Κυπριακή Δημοκρατία, ενώ εκ των πραγμάτων (de facto) ανήκει στο μη αναγνωρισμένο κράτος της Τουρκικής Δημοκρατίας Βορείου Κύπρου.
Τζο Μπουσάρντ

Ο Τζο Μπουσάρντ ("Joe Bouchard", 9 Νοεμβρίου 1948, Γουότερτάουν, Νέα Υόρκη) είναι Αμερικανός κιθαρίστας και μπασίστας της ροκ μουσικής, γνωστός ως πρώην μέλος του συγκροτήματος Blue Öyster Cult.
Ασπασία Παπαθανασίου

Η Ασπασία Παπαθανασίου (20 Οκτωβρίου 1918- 7 Ιουνίου 2020) του Ευθυμίου ήταν Ελληνίδα συγγραφέας και ηθοποιός, από τις γνωστότερες τραγωδούς, βραβευμένη με πολλές διακρίσεις. Γεννημένη στην Άμφισσα στις 20 Οκτωβρίου 1918, πραγματοποίησε κλασικές σπουδές στη θεατρική τέχνη, ενώ ταξίδεψε στο εξωτερικό (ΕΣΣΔ) όπου συμμετείχε σε παραστάσεις αρχαίας τραγωδίας ερμηνεύοντας το ρόλο της Μήδειας κ.α. Εκτός της καλλιτεχνικής της ενασχόλησης, ασχολήθηκε με την πολιτική. Κατά τη διάρκεια της Κατοχής βρισκόταν στις τάξεις του εφεδρικού ΕΛΑΣ, είχε μαζί με συναδέλφους της δημιουργήσει το "Λαϊκό Θέατρο"" στο κέντρο της Αθήνας, ενώ έλαβε μέρος και στα Δεκεμβριανά Το 1957 συμμετέχει ως ιδρυτικό μέλος στο "Πειραϊκό Θέατρο"" του Δημήτρη Ροντήρη. Το στρατιωτικό Πραξικόπημα της 21ης Απριλίου 1967, βρίσκει την Α. Παπαθανασίου σε περιοδεία της στην πρώην Σοβιετική Ένωση. Σε ένδειξη διαμαρτυρίας, αυτοεξορίζεται και αποφασίζει να μείνει στο Λονδίνο. Όλα τα χρόνια της Χούντας, παίρνει ενεργό μέρος στις αντιδικτατορικές δραστηριότητες. Το Σεπτέμβρη του 1969, δίνει μια σειρά παραστάσεων για τα 100 χρόνια από το θάνατο του Μπερλιόζ, με τους "Τρώες". Μετά από πρόσκληση της Όπερας του Κόβεντ Γκάρντεν, θα ερμηνεύσει το ρόλο της Ανδρομάχης. Στην Ελλάδα γύρισε το 1975. . Έγραψε τα ακόλουθα βιβλία : 

Ήταν παντρεμένη με τον Κώστα Μαυρομμάτη. Έως τα βαθιά γεράματα, έκανε παρεμβάσεις με δημόσιες δηλώσεις της, στα πολιτικά τεκταινόμενα. 

Απεβίωσε στις 8 Ιουνίου 2020 σε ηλικία 102 ετών.
Στιέπαν Ράντιτς

Ο Στιέπαν Ράντιτς (κροατικά: "Stjepan Radić", 11 Ιουνίου 1871 – 8 Αυγούστου 1928) ήταν Κροάτης πολιτικός και ιδρυτής του Κροατικού Λαϊκού Κόμματος των Χωρικών (Hrvatska pučka seljačka stranka) το 1905. Στον Ράντιτς αποδίδεται η συσπείρωση των αγροτών της Κροατίας σε βιώσιμη πολιτική δύναμη. Σε όλη τη διάρκεια της πολιτικής σταδιοδρομίας του, αντετίθεντο στην ένωση και, αργότερα, στη Σερβική ηγεμονία στην πρώτη Γιουγκοσλαβία και κατέστη σημαντική πολιτική φυσιογνωμία στη χώρα. Πυροβολήθηκε στο κοινοβούλιο με τον Σέρβο ριζοσπάστη πολιτικό Πούνισα Ράτσιτς. Ο Ράντιτς πέθανε αρκετές εβδομάδες αργότερα από τον σοβαρό τραυματισμό στο στομάχι, σε ηλικία 57 ετών.
Ποταμός Σουρά

Ο ποταμός Σούρα (, Τσουβάς: Căp) είναι ένα ποτάμι στη Ρωσία, ένας δεξιός παραπόταμος του Ποταμού Βόλγα. Ρέει μέσα από την περιφέρεια Πένζα, την δημοκρατία της Μορδοβίας, την περιφέρεια Ουλιάνοφσκ, την Τσουβασία και την περιφέρεια Νίζνι Νόβγκοροντ. Το μήκος του είναι 841 χλμ, πλωτός για 394 χιλιόμετρα από το στόμιο. 

Η πόλη Πένζα, και οι μικρότερες πόλεις Αλατύρ, Σουμέρλια και Γιαντρίν βρίσκονται κατά μήκος του ποταμού Σούρα. Στη συμβολή με τον Βόλγα, υπάρχει ο οικισμός του Βασιλσούρσκ. 

Οι κύριοι παραπόταμοι του ποταμού Σουρά είναι ο ποταμός Πένζα, ο ποταμός Πιάνα και ο ποταμός Αλατύρ. 
Ο Ποταμός Σουρά κοντά στο [[Αλατύρ]].
Κάαρελ Εενπάλου

Ο Κάαρελ Εενπάλου (εσθονικά: "Kaarel Eenpalu", 16/28 Μαΐου 1888 - 27 Ιανουαρίου 1942) ήταν Εσθονός δημοσιογράφος, νομικός και πολιτικός. Υπήρξε μια από τις σημαντικότερες πολιτικές φυσιογνωμίες της μεσοπολεμικής Εσθονίας φτάνοντας μέχρι το αξίωμα του πρωθυπουργού της χώρας.
Τσαρλς Χίκοξ

Ο Τσαρλς Χίκοξ ("Charles Buchanan Hickcox", 6 Φεβρουαρίου 1947 - 14 Ιουνίου 2010) ήταν Αμερικανός κολυμβητής, τρεις φορές χρυσός ολυμπιονίκης και πρώην κάτοχος παγκοσμίου ρεκόρ σε έξι αθλήματα. 

Στις 30 Αυγούστου του 1968, στο Λονγκ Μπιτς (Καλιφόρνια), κατέρριψε το παγκόσμιο ρεκόρ στα 400 μ. μικτής με χρόνο 4.39.0. Την επόμενη ημέρα, 31 Αυγούστου, έκανε παγκόσμιο ρεκόρ και στα 200 μ. μικτής με χρόνο 2.10.6.

Την ίδια χρονιά, στους Ολυμπιακούς Αγώνες στην Πόλη του Μεξικού, κέρδισε τρία χρυσά (200 μ, 400 μ. μικτή ατομική και 4x100 μικτή) και ένα αργυρό μετάλλιο (100 μ. ύπτιο). 

Πέθανε από καρκίνο στις 14 Ιουνίου του 2010, σε ηλικία 63 ετών.
Επιφανεία

Η Ευδοξία Επιφανεία ήταν κόρη του Βυζαντινού αυτοκράτορα Ηράκλειου και της πρώτης συζύγου του Φαβίας Ευδοκίας. Το όνομά της σαφώς δόθηκε προς τιμήν της πατρικής γιαγιάς της.
Ράχελ Ρόις

Η Ράχελ Ρόις (ολλανδικά: Rachel Ruysch, ορθότερη προφορά Ράχελ Ρόισχ, Χάγη, 3 Ιουνίου 1664 - Άμστερνταμ, 12 Αυγούστου 1750) ήταν Ολλανδή ζωγράφος της Χρυσής Ολλανδικής Εποχής στη ζωγραφική. Ασχολήθηκε με νεκρές φύσεις με άνθη, αναπτύσσοντας το δικό της στυλ και απολαμβάνοντας διεθνούς φήμης κατά τη διάρκεια του βίου της. Η σταδιοδρομία της ήταν επιτυχημένη και μεγάλης διάρκειας (περίπου 60 έτη) και γι' αυτό είναι ίσως η καλύτερα τεκμηριωμένη γυναίκα ζωγράφος της Χρυσής Εποχής.
Λίμνη Βίβι

Η Λίμνη Βίβι (ρωσική γλώσσα: о́зеро Ви́ви) είναι λίμνη που δημιουργείται από τον ποταμό Βίβι στο οροπέδιο Πουτοράνα, στην Εβενκία της Σιβηρίας. Είναι μια τυπική λίμνη ποταμού, της οποίας το μήκος είναι περίπου 88 χιλιόμετρα, το πλάτος δεν ξεπερνά τα 5 χιλιόμετρα και η επιφάνειά της είναι 229 τετραγωνικά χιλιόμετρα. Δεν έχει μόνιμους οικισμούς στις όχθες της. Είναι γνωστή ως το γεωγραφικό κέντρο της Ρωσίας. Το σημείο επισημαίνεται με ένα μνημείο 7 μέτρων που ανεγέρθηκε τον Αύγουστο του 1992. Σε κοντινή απόσταση βρίσκεται ακόμη ένας μεγαλύτερος σταυρός αφιερωμένος στον Άγιο Σέργιο του Ραντονέζ.